Strenger optrede lê voor ná probleme met afsondering | Maroela Media
Die owerhede het Vrydag in Alexandra in Johannesburg gepatrolleer. (Foto: Jerome Delay)
Strenger optrede deur die polisie lê voor as sommige Suid-Afrikaners nie die algehele landwye afsondering van 21 dae respekteer nie, het genl. Bheki Cele, die minister van polisie, Vrydagaand gewaarsku.
In antwoord op 'n mediavraag oor of die polisie nie oordadig gewelddadig is nie, het Cele gesê dis nog niks teen wat mense gaan sien as hulle nie saamwerk nie.
In die vroeë oggendure van Vrydag is 172 padblokkades opgestel op nasionale en sekondêre roetes, en 55 mense is reeds op die eerste dag van afsondering in hegtenis geneem.
Die grootste probleme vir die polisie is veroorsaak in Lenasia suidwes van Johannesburg, terwyl grensbeheerbeamptes hul hande vol gehad het by Beitbrug, waar 'n tou van 10 km lank gevorm het omdat Zimbabwiërs, Zambiërs, Malawiërs en Mosambiekers almal uit Suid-Afrika wou kom en die Zimbabwiese kant van die grens nie voorbereid was op die toevloei nie, sodat 'n bottelnek op die brug self ontstaan het.
Boonop was die meeste voertuie vragmotors weens 'n vals gerug dat goedere ook nie tydens die afsonderingstydperk Suid-Afrika sou kon verlaat nie.
Die kabinet het dit duidelik gemaak dat 'n mate van ruimte rakende die regulasies toegelaat is omdat dit die eerste dag was, en aangesien voorsiening gemaak is vir aanvangsprobleme en die feit dat baie mense nie die geld of vermoë gehad het om vroeër in die week aankope te doen nie.
Van môre af gaan sosiale afstandelikheid (social distancing) in supermarkte en supermarktoue afgedwing word deur die verskaffing van trollies, wat as afstandhandhawer sal dien.
'n Polisiebeampte praat Vrydag met inwoners van Alexandra in Johannesburg. (Foto: Jerome Delay)
Die minister van handel en nywerheid, Ebrahim Patel, het gesê kritici moet onthou dat daar geen handboek of kleedrepetisie was vir hierdie afsondering nie – die reëlboek word na die beste van almal se vermoë geskryf om by veranderende omstandighede aan te pas.
Ministers in die maatskaplike sektor sal Saterdag terugvoer verskaf oor vordering op dag twee van die afsondering.
algehele afsondering Bheki Cele koronavirus
My goeie A, B, C, D, E, F Marelize, of sal ek sê, Bheki Cele, ek het nie probleem met wat jy sê nie, dis mos reg, maar ek het probleem met hoe jy dit sê, met jou arrogante lyftaal én jou filthoed.
Sekere mense moet leer dat n persoon respek verdien op die manier hoe hy of sy mense aanspreek. Cyril het gesag ingeboesem deur met respek die nasie in te lig. Straf die wat nie ag slaan op die lockdown nie maar Cele dra boodskap op verkeerde manier oor en dit kan lei tot groot probleme.
Cele moet net konsekwent wees en nie net sy agressie op die wittes uithaal nie!!
Die mense van hierdie land is so gewoond aan om hulle af te vee aan wet en orde, dat die regering nie nou kan verwag hulle gaan ewe skielik luister nie. Nog altyd kon hulle doen wat hulle wil, so wat het nou verander is hulle uitgangspunt.